SKRIFTLIG FORESPØRGSEL E-1300/98

af Franco Malerba (PPE) til Kommissionen

(29. april 1998)

Om: Farlige stoffer (asbest) i Europaskole I i Bruxelles-Uccle

Der er allerede tidligere flere gange blevet gjort opmærksom på tilstedeværelsen af asbest i Europaskole I i Bruxelles-Uccle, bl.a. i skriftlig forespørgsel nr. 2203/92(1) af Gröner. I den forbindelse undervurderede Kommissionen åbenbart problemets alvor, idet den blot indrømmede, at det "i en enkelt bygning havde været nødvendigt at udskifte en række materialer, der kunne have givet problemer på længere sigt".

Det viser sig imidlertid efter en foreløbig asbestundersøgelse, som blev foretaget den 24. oktober 1997, og som endnu ikke er afsluttet, at mindst 9 bygninger i Europaskolen indeholder asbest, som hurtigst muligt må fjernes.

På denne baggrund bedes Kommissionen oplyse, om den vil være rede til at reagere positivt på den bekymring, som forældreforeningen ved Europaskole I i Bruxelles hav givet udtryk for, navnlig for så vidt angår følgende punkter:

- det er absolut nødvendigt at gå i gang med bortskaffelsesarbejdet (fjernelse af asbest, nedrivning og fjernelse af byggeaffald), mens skolens elever placeres andetsteds;

- det er nødvendigt, før arbejdet indledes, at udarbejde en detaljeret liste over alle asbestholdige materialer og en detaljeret plan for arbejdets gennemførelse,

- udbudsbetingelserne for de virksomheder, som udfører arbejdet, skal indeholde bestemmelser om de metoder, der skal anvendes, og om hyppigheden og arten af den kontrol, som skal gennemføres på byggepladsen (deltagelse af uafhængige eksperter);

- de kriterier (grænseværdier), der anvendes, skal svare til det højeste niveau, som anbefales af den medicinske forskning, og afspejle den seneste europæiske lovgivning og den stigende bevidsthed omkring risikoen ved udsættelse for fibre (f.eks. er grænseværdien i Tyskland 0,5 fibre pr. liter, mens den i Belgien er 10 fibre pr. liter);

- der skal undertegnes en aftaleprotokol mellem Bygningsstyrelsen, skolens Øverste Råd og forældrerepræsentanter om overholdelsen af ovennævnte punkter, herunder muligheden for at standse arbejdet og opkræve tvangsbøder i tilfælde af manglende overholdelse.

De fleste af disse punkter er allerede behandlet i en skrivelse af 16. marts 1998 fra Kommissionens repræsentant i skolens Øverste Råd til den ansvarlige minister, André Flahaut.

Vil Kommissionen, såfremt der ikke gives tilsagn om overholdelse af ovennævnte kriterier anse Belgien for at have misligholdt sine forpligter i henhold til konventionen af 12. april 1957 om oprettelse af Europaskolerne?

Svar afgivet på Kommissionens vegne af Erkki Liikanen

(4. juni 1998)

Den vedtægt for Europaskolen, som blev underskrevet 12. april 1957 af de oprindelige medlemslande, samt protokollerne, som er knyttet til denne vedtægt gennemføres af Europaskolernes Øverste Råd.

Dette mellemstatslige organ træffer de nødvendige beslutninger for at sikre en hensigtsmæssig drift af Europaskolerne, og for de Europaskoler, der ligger i Belgien, har Det Øverste Råd, i henhold til artikel 28 i vedtægten, undertegnet en aftale med Belgiens regering den 12. oktober 1962 med henblik på at sikre de bedste materielle og menneskelige betingelser for disse skoler.

I denne aftale forpligtiger den belgiske regering sig til at stille de bygninger til rådighed, som skolerne har behov for til deres aktiviteter samt til at vedligeholde og sikre disse efter de regler, der gælder for bygninger, som ejes af den belgiske stat.

Kommissionen, som er medlem af Det Øverste Råd, har allerede svaret på en skriftlig forespørgsel vedrørende asbest i lokalerne i Europaskolen i Bruxelles I (Uccle) (det ærede medlem henvises til det svar, som Kommissionen afgav på skriftlig forespørgsel E-2203/92 fra fr. Lissy Gröner(2))

Eftersom visse af disse spørgsmål hører under værtslandets kompetence, har Kommissionen begrænset sig til at videregive de oplysninger, som den rådede over.

Disse oplysninger må ikke forveksles med en stillingtagen fra Kommissionens side til det stillede spørgsmål.

Kommissionen lægger stor vægt på sikkerheden i Europaskolerne og ønsker, at der bliver udarbejdet en fuldstændig opgørelse over, hvor der findes asbest. Kommissionen vil være opmærksom på, at gældende regler for asbestnedrivning, nedrivning og fjernelse af affald overholdes strengt ved styringen og udførelsen af byggearbejdet. Arbejdet skal efter planen finde sted i sommerferien.

I udbudsbetingelserne nr. 98/30.2234/034/01 fra de belgiske byggemyndigheder vedrørende opførelse af nye bygninger med klasseværelser og gymnastiklokaler for de mindre klasser, omfattede første del af tilbuddet fjernelse af asbest før påbegyndelse af ethvert nedrivningsarbejde. Udbudsbetingelserne omfatter alle de sikkerhedsforskrifter, som belgisk lovgivning kræver opfyldt for den slags arbejde.

I udbudsbetingelserne bestemmes det også, at de parametre, der skal anvendes skal være i overensstemmelse med de generelle regler for arbejdsbeskyttelse (opstilling af arbejdsplan før der påbegyndes nogen nedrivning eller fjernes asbest, afmærkning og begrænsning af adgang til de berørte byggepladser, og fastsættelse af grænseværdier for koncentrationen af asbestfibre i luften på pladsen, hvor arbejdet foregår) Dette regelsæt er i overensstemmelse med bestemmelserne i Rådets direktiv 83/477/EØF af 25. juni 1991.

Da den nævnte lovgivning er bindende, tager Kommissionen ikke stilling til, om det er nødvendigt at undertegne en aftale mellem byggemyndighederne, Det Øverste Råd og forældrerepræsentanter vedrørende gennemførelsen af de ovenstående punkter.

Kommissionen mener ikke, at den skal bedømme hensigter. En overtrædelse kan først anmeldes, efter at den er konstateret.

(1) EFT C 86 af 26.3.1993, s. 15.

(2) EFT C 86 af 26.3.1993.